वूज़ु होंदा। नमाज पढ़ोंदी ते फ्ही आम लुकाई दे फेरे-टोरे शा पैह्लें मसीती दे अग्गें खड़ोइयै अल्लाह ताला गी सजदा करियै रमजानी कलमां पढ़दी घर आई पुजदी ही। सबब्बन मसीत घरा लागै बजारै च सौ सारे कदमें दे फासले पर ही। ओह्दे घर परतोने तगर रैह्मत चाह् बनाई चुके दा होंदा हा। चाह् भाएं रमज़ानी ने इक्कले गै पीनी होंदी ही ब, क्या मजाल जे रैह्मत शा कुदरै बी कुताही होई जा। चमचमांदी ट्रे च चांदी दी केतली, दुद्धदानी, खंडदानी नैपकिन आदि बाकायदा होंदा हा बशक्क रमज़ानी फिक्की ते इक्कली गै चाह् पींदी ही ब कप्प-प्लेटां द’ऊं टकाई दियां होंदियां हियां, केह् पता जे चाह् पींदे होई कोई दूआ जना आई ढुक्कै।